钦定古今图书集成/理学汇编/文学典/第091卷 > 方行
## 钦定古今图书集成/理学汇编/文学典/第091卷 > 方行

按《列朝诗集》：“行，字明敏，黄岩人。诗名《东轩集》。”宋濂序
曰：“明敏仕于元，尝参知政事于江浙行中书。”按：方谷
真据庆元，侄明善据温，授江浙行省平章。又有明巩、
明谦者，明敏或其群从也。复见心《蒲庵集》。《夜宿东轩
柬方明敏大参诗》云：“重来濠上得盘桓，剪烛东轩坐
夜阑。”国初，元臣例安置濠，见心奉诏住凤阳，与明敏
数倡酬，知明敏亦徙濠也。沐景颙《沧海遗珠》多载国
初戍濠之诗，而明敏与焉，知徙濠后又谪滇也。余之
初考如此。及观袁忠彻《古今识鉴》云：“方明敏，谷真子
也。”柳庄相之曰：“君边庭赤气如刀剑纹，二九日有陞
进。”随从父克太仓，授分省参政，调江西。乃知明敏为
谷真之子。前元之陞授，实以谷真。子之役，而余初
考为未详也。袁记又云：洪武戊午，谷真已没，明谦受
剥肤之刑，举族累祸。则明敏或于此时得以从轻典
戍滇也。《洪武实录》载谷真质子，曰关、曰元，后与其子
明完，明则俱降。完小名亚关，关即完也。宋濂《神道碑》
载子男五人，其二则礼与完。谷真病亟时授官以慰
之者，其三曰“本则安。”则未知此五人“者孰为明敏者
也。谷真诸子侄内附，前后名字，窜改更互，不可考核，
史家阙误若此者多矣，岂独杞宋无征为可叹哉！”谷
真窃据时，招延文士，萨天锡、朱右辈咸往依之，刘仁
本、詹鼎则亲近用事，潜溪盛称“明敏襟度潇洒，善谈名理，于书无所不读，古诗俊逸超群，律诗婉丽清切。”
则明敏于国初居然胜流，未可以“杨山遗种”而诮之
也。庆元之父子，淮、张之兄弟，右文好士，皆有可书，志
“胜国群雄”者，无抑没焉。